khistorydata/jeongjo-sjw-relations huggingface dataset:
정조 0년
丙申五月二十六日午時。上御廬次。奉審承旨入侍時。行都承旨徐浩修。左承旨洪國榮。假注書徐龍輔。記事官文采五朴祐源。以次進伏訖。浩修曰。臣敬奉聖敎。馳詣奎章閣。看審役處。則外椽丹靑。已盡爲之。內丹靑姑未爲之。其他役事。竝着實董役矣。上曰。中官何不開門。國榮曰。中官之不爲開門。誠是得體矣。上曰。何爲得體。國榮曰。自前奉審之行。自內每有下敎於守直中官。而今番則無自內之下敎。故不爲開門云矣。上曰。然則誠是得體矣。俄者聞以不納。故有所下敎矣。今聞承宣所奏。事勢似然矣。命書傳敎曰。奉審承旨所奏中官。可謂得體。自內下敎。予未及分付而然也。俄者下敎勿施。守直中官二人。問名內侍府。各賜玄弓一張。命退。承史以次退出。
정조 0년
丙申五月二十六日未時。上御廬次。同副承旨入侍時。同副承旨柳戇。假注書徐龍輔。記事官文采五朴祐源。以次進伏訖。命讀儒疏。上曰。承宣知此事乎。戇曰。臣於少時。出入於贈文正公李縡之門下。故果得知之矣。李翔。卽贈文正公李縡之從祖。南臺至大司憲。果有學問工夫。而文正則不階師承。獨造奧域。非學於李翔者也。洪啓禧則雖出入文正之門。而未嘗稱之以門弟子。臣則但知其爲時務宰相。至於學問。則臣實不知矣。今以李縡。上接李翔。下接啓禧云者。極爲不可矣。上曰。然矣。況先正道學。何等高明。而豈可以洪啓禧。爲先正之淵源乎。戇曰。然矣。辱及先正。莫此甚矣。上曰。其門人中。有誰生存者乎。戇曰。弘文提學李宜哲。多年出入於門下。咸鏡監司趙重晦。奉朝賀李最中。亦出入其門矣。命書傳敎曰。同副承旨請對。意謂尋常儒疏之違格者也。而觀此疏本。以洪啓禧。爲宋先正淵源嫡派。至有書院合設之請。末又有賜號之請。噫。先正道學。有此等疏請。果如同副之言。辱及先正。大矣。雖然朝家處分。不可不明白。問於師受陶菴之人。則可以知之。聞弘文提學李宜哲。門生中耋宿云。其令卽爲牌招入侍。命退。承史以次退出。
정조 0년
丙申五月二十六日申時。上御廬次。藥房提調持湯劑入侍時。副提調洪國榮。假注書柳孟養。記事官文采五朴祐源。醫官慶絢。以次進伏訖。絢奉湯劑進前。上進御。上曰。奉審注書入侍。徐龍輔進前奏曰。臣敬奉聖敎。馳詣奎章閣。看審役處。則今方着實董役。而以石材之未及裁治。役事尙無告訖之期矣。命退去。諸臣以次出。
정조 0년
丙申五月二十六日酉時。上御廬次。坐直承旨入侍時。同副承旨柳戇。假注書徐龍輔。記事官文采五朴祐源。以次進伏訖。上曰。監印郞廳。今春增廣試官入侍。賤臣承命而出。與監印郞廳柳義養。試官沈有鎭進伏。上問有鎭曰。今春增廣。初試所捧之文。幾許考之。有鎭曰。初場中場。已盡考之。終場則只八十餘張考之矣。上曰。其文置之何處。有鎭曰。悉爲封置於內工房矣。上曰。何以處之。則爲好耶。戇曰。其文則似不可用之矣。上曰。其勢然矣。上謂義養曰。印役何時。當告訖乎。義養曰。姑未知何時可以告訖。而方着實董役矣。上曰。詳細校準。可也。義養曰。有誤書處。輒爲改之矣。上曰。湖儒之疏。以洪啓禧。爲尤庵之道統云者。豈不怪異乎。義養曰。臣略聞其槪。而誠一變怪事矣。有鎭義養先退。戇曰。李宜哲。趙重晦。李最中。竝來待矣。上曰。竝入侍。賤臣承命而出。與咸鏡監司趙重晦。奉朝賀李最中。弘文提學李宜哲進伏。上曰。尤庵卽予平生景仰者也。今見湖儒疏。則以尤庵之道統。傳於故判書李縡。以故判書之道統。傳於洪啓禧。有若尤庵之淵源。直接於啓禧。至請建院而配享。此說豈不寒心。胡爲而捨尤庵高弟之如遂庵者。以莫重莫大之淵源。謂之屬之於啓禧耶。此莫非時世不淸之致。誠予自反之處。而特召卿等者。欲問洪啓禧之於陶庵。其師受何如之狀矣。宜哲曰。啓禧之於文正公。爲異姓六寸。故不無幼時受學之事。而及其長也。未嘗稱之以門弟子。雖或往往出入於門下。而至於道統云云者。萬不成說矣。此事渠輩。經營已久。曾於全義地。有文正公講堂。故渠輩。以李翔文正公及洪啓禧三人。私自配享於講堂。此尤駭然。私自享祀。旣有朝家之禁令。則渠輩。安敢不稟朝廷。任自私享乎。日前李翔之孫。有來見臣者。臣以不敢私享之意。縷縷責之矣。大扺啓禧之於文正。未嘗稱門人。而只有兒時受學之事而已矣。上曰。北伯及奉朝賀之意。何如。重晦曰。啓禧之於文正。不無幼時受學之事。故亦或稱之以門人。而至於道統二字。初非可擬議者。臣亦聞其私自配享之說。臣亦以謂私享一款。旣是朝家之禁令。則不但法外。以文正平日標直之姿。爲犯邦禁。則其在承奉文正本意之道。不可若是云云矣。上曰。予之所問者。乃啓禧之學問。視文正如何之狀矣。重晦曰。啓禧雖博覽好書。而亦非高弟矣。戇曰。此則不善仰對者矣。高弟與否。何可論也。最中曰。臣則雖未受學於文正。而平生景仰。故亦嘗稱之以門人矣。蓋啓禧之於文正。不無兒時受學之事。故亦或稱之以門人。而以其好怪。故士類亦多非之。至謂之學問云云。則初非可擬議者。以均役一事觀之。文正決不以此等事敎之矣。其平生所著多矣。而皆是時俗雜冊。亦非經學等事也。謂之事務。則可也。謂之經學。則萬不成說。然則道統二字。何可論也。上曰。此言甚切實矣。然則其師弟間學問。從可知矣。戇曰。然矣。上曰。陶庵之文集。何不刊行。戇曰。只刊墓文十卷。而其餘則。編秩浩繁。且無物力。尙未盡刊。今則旣有北伯。且有尙州。或有相議刊出之望矣。上曰。曾聞故諭善朴盛源。以洪啓禧之拔去陶庵文集中書札事相爭云。此事卿等。亦知之乎。宜哲曰。臣果聞此事。而不能詳知其曲折矣。重晦曰。臣亦聞此事。而不知所拔者。爲何事矣。戇曰。臣則以鄕居之故。雖未目覩。而其時以啓禧之拔去陶庵書札事。故諭善朴盛源。往復相爭矣。上曰。其師弟間不須論矣。戇曰。其學問。非所可論矣。上曰。儒疏何以處分爲好耶。戇曰。未處分前。臣雖論列是非。而不敢請罪之輕重。惟願嚴處焉。命書傳敎曰。弘文提學李宜哲等召見。以其及門之士也。欲問洪啓禧學問有無。而然聞重宰臣之言。於洪啓禧謂之受業於故判書。則無或不可。而至於學問二字。初非擬議者云。可知其洪啓禧之顚末。而奉朝賀李最中所奏中。洪啓禧立朝。均役一事看之。決非有得於故判書者所爲。予聞此言。益知其所不知矣。且況故判書諸門生。又有酬酢之言。則卽此一事。抑非洪啓禧。反爲得罪於師門者耶。然則湖儒之疏。不但誣罔朝廷而已。予則以爲。玆猶比諸儒疏中上款語。猶屬第二件事也。噫嘻先正。吾東之朱子。以如許之洪啓禧。上接先正之淵源。實是斯文之一大變怪。其所嚴處。烏可已乎。累及先正。忝及先正。大矣。朝廷處分。當以爲先正處之。疏頭儒生。令該曹。照律嚴處。不稟朝廷。任自私享。紀綱所在。極爲駭怪。令本道監司。依法令嚴斷。又命書傳敎曰。疏儒先爲嚴囚。刑曹判書入來。聽下敎擧行。勿出朝報重晦最中宜哲先退。上曰。今春增廣試所差備官竝入侍。賤臣承命而出。與奉常判官李顯采。禮曹佐郞洪箕敍。南學訓導洪一源。典籍李陽馥進伏。上曰。試券皆置何處乎。顯采等曰。悉爲封置於內工房矣。上曰。其封彌無遺漏之弊乎。顯采等曰。堅封着銜。以置內工房。豈有遺漏之弊乎。命退。諸臣以次退出。
정조 0년
丙申五月二十六日戌時。上御廬次。刑判入侍時。刑曹判書李溎。左承旨洪國榮。假注書柳孟養。記事官文采五朴祐源。以次進伏訖。上曰。已爲得情乎。溎對曰。終不直招。而以愚微所致爲之云矣。上曰。洪啓禧。豈敢與論於道學淵源乎。誠是怪事。溎曰。所謂以洪啓禧爲學問云者。直不過尋摘音釋之工。以故重臣外族。少也出入於其門而已。有何師受之可言者乎。儒疏之言道統相繼云者。誠是妖變矣。上曰。今日故重臣門生。特命入侍。問其委折。則無一人痛言者。今聞秋判之言。予心爽快矣。厥儒何以。則可當嚴處分乎。溎對曰。加刑遠竄。似好矣。上曰。卿出去後。卽爲照律。可也。命退去。諸臣以次退出。
정조 0년
丙申五月二十六日初更四點。上御廬次。坐直承旨。判義禁同爲入侍時。判義禁蔡濟恭。同副承旨柳戇。假注書徐龍輔。記事官文采五朴祐源。以次進伏訖。命讀元義孫供辭。上曰。義孫忍杖乎。濟恭曰。忍杖矣。上曰。明日開坐後。施威嚴問。若不直招。當加刑之意諭之。期於得情。可也。命書判付。命退。諸臣以次退出。
정조 0년
行都承旨徐浩修坐。左承旨洪國榮藥院直。右承旨徐有慶坐直。左副承旨申大升坐。右副承旨李商巖坐。同副承旨柳戇坐直。注書一員未差尹翊東病。假注書柳孟養藥院直徐龍輔仕直。事變假注書朴廣源仕。
정조 0년
洪國榮啓曰。右承旨徐有慶。右副承旨李商巖。今日不爲仕進。竝卽牌招。何如。傳曰。允。
정조 0년
以右副承旨李商巖牌不進罷職傳旨。傳于申大升曰。只推。更爲牌招。
정조 0년
柳戇啓曰。領議政金陽澤。左議政金尙喆。右議政鄭存謙。有稟達事。來詣請對矣。傳曰。入侍。
정조 0년
傳于柳戇曰。都承旨入侍。
정조 0년
洪國榮。以弘文館言啓曰。修撰嚴思晩。旣有只推之命。卽爲牌招察任。何如。傳曰。允。
정조 0년
傳于洪國榮曰。再明領相有進去處。且有下問事。次對進定於明日。
정조 0년
徐浩修啓曰。判義禁蔡濟恭。持罪人供辭。依下敎來待矣。傳曰。入侍。又啓曰。戶曹參議鄭民始。依下敎來待矣。
정조 0년
柳戇啓曰。明日次對。兩司長官當爲進參。大司諫洪檍。待開門牌招。以爲入侍之地。何如。傳曰。允。又以義禁府言啓曰。時囚罪人韓聖揆原情公事判付內。收贖放送事啓下矣。韓聖揆。以不應爲公律。杖八十收贖放送。何如。傳曰。允。
정조 0년
江華留守李瀰狀啓。水原大同船護送狀啓中。年月疊出。惶恐待罪事。傳于徐有慶曰。勿待罪事回諭。
정조 0년
柳戇。以義禁府言啓曰。時囚罪人宋雲佐。告身盡行追奪。徒三年定配。五年禁錮事。照律啓目判付內。依允矣。宋雲佐。忠淸道稷山縣成歡驛。徒三年定配。五年禁錮。而以議啓內辭意。具罪目。依例發遣府書吏。押送配所。何如。傳曰。允。
정조 0년
領中樞府事臣金相福。領議政金陽澤。判府事韓翼謩。左議政金尙喆。判府事李溵。右議政鄭存謙等。率百官啓曰。臣等連日登筵。仰申沐浴之請。而忱誠淺薄。辭語拙訥。未能有以孚格天聽。抱鬱而退。徒切耿耿。嗚呼。從古亂逆。顧亦何限。而窮凶極惡。貫通天地者。史牒以來。未有如厚賊者也。根連禁掖。盤據朝廷。竊弄威福。權傾人主。遂使六七年間。宮府內外。只知有厚賊。不知有國家。千罪萬惡。擢髮難數。而最是諫長疏中數三條件。尤其眞贓斷案也。噫嘻。昨冬之事。思猶凜然。國勢危綴。群情岌嶪。存亡之機。迫在呼吸。惟我先大王。深惟宗社大計。丁寧懇惻之敎。正大光明之擧。有足以建天地而質鬼神。則于斯時也。職在承弼之列者。不惟不能對揚而贊成。乃敢以三不必知之說。力加阻搪。必欲沮敗者。其心所在。有不可測。而徐命善一疏。拚棄禍福。力扶義理。巨猾屛退。樹立甚卓。苟有一分臣子之心者。孰敢異議於其間。而惟彼厚賊。乃以耇輝復出之說。肆然筆之。略不顧忌。可勝痛哉。夫耇輝之爲耇輝。以其危逼儲位。讎視代理也。重臣之疏。方斥彼沮戲聽政者之罪。而厚賊。乃反以耇輝目之。所謂耇輝復出。非徒渠之自道。抑亦耇輝當日所不敢道者。以是觀之。厚賊之罪。有浮於耇輝。至於陰嗾翔雲。幻出駭疏。則其心至慘。其計至凶。雖以昨日筵敎觀之。伊時聖躬之孤危。可知也。廊廟之臣。負國如彼。而布例中外。又皆厚賊之黨與。則殿下之所倚仗者。只是一二宮僚。賊徒之所忌嫉者。亦惟一二宮僚。於是乎倡爲叵測之說。欲售網打之計。此豈只爲宮僚而發哉。直是先除羽翼。然後可以肆行胸臆。無所不至。自古凶逆之禍人邦國。皆用此術。追思及此。毛髮俱竦。宗國之式至今休。莫非先大王止慈至明之德也。厚賊憤其陰鄙之未售。肆發不道之悖說。一副凶肚。不自遮掩。眼無貳極。直欲抗衡。噫。春秋之義。人臣無將。將則必誅。況厚賊之凶謀逆節。若是狼藉。不止於將心而已。則豈可一日假息於天壤之間也哉。殿下初不知則已。旣明知其群下之所不知者。而猶復一向寬貸。頃日諫疏之批。至有不忍心之敎。臣竊以爲過也。夫不忍之心。卽仁之端。於人於物。無施不可。但不當施之於凶逆耳。上天非不仁也。雷霆霜雪。錯行於雨露之間。聖王非不仁也。誅殛刑殺。竝施於雍熙之世。今若以一時不忍之心。涵貸窮天之劇賊。則是長亂逆之氣。而壞國家之法也。豈天討五用之意哉。實非群下之所仰望於殿下者也。況其徒黨。雖已逬逐。散處中外。不知其幾。私憂過慮。殆無所不至。伏乞聖明。快揮乾斷。亟擧邦章。以雪一國臣民之憤焉。且念翔雲之疏。機關之憯。排布之巧。端緖猶未盡究。王法未卽快伸。則其在治亂本杜禍源之道。決不可因循漫漶而止。亟命拿鞫。嚴覈其受嗾情節。明正典刑。斷不可已也。臣等已發之懲討。不但止此。而其欲遲待。已不勝其萬萬抑鬱。至於此賊諫疏旣出之後。一日不得請。則有一日之憂。玆不得不疾聲仰籲。唯願亟加三思。快賜一兪。以振王綱。以定人心焉。答曰。臺批中不忍二字。卽有不忍之心也。予不索言。卿等以俄者筵敎。可以推知矣。筵席旣已詳諭。尋常罪囚。固不可直斷。以予不忍之心乎。覈得於翔雲。然後可以知矣。卿等止請。以待翔雲拿鞫。
정조 0년
大司憲李聖圭。大司諫洪檍。應敎李秉模。掌令柳榮鎭鄭宇淳。持平朴在源。獻納李儒慶。校理沈豐之。副校理徐有防。正言洪樂淵姜。修撰柳義養啓曰。文女敢以後宮。締結逆相。潛懷纂奪之心。肆行危逼之計。究厥情狀。罪關宗社。惡極天地。雖千剮萬戮。猶不足以小洩神人之憤。則豈可安置城外而止。請文女按律處斷。又啓曰。厚謙母子之罪。前後聲討。已盡窮凶之跡。凡在血氣之倫者。皆曰可殺。而至若厚謙。平日作爲。莫非貫盈之惡。而撮其大者而言之。則竊弄威福也。危逼聖躬也。不滿代聽也。有一於此。難逭顯戮。況且耇輝復出之書。囚人南間之說。實是渠斷案眞贓。則其何可一刻容息於覆載之間乎。母子相應。內外交煽。潛懷凶圖。謀危宗國。此而不誅。其可謂國有法乎。厚謙之荐棘。其母之出第。不過薄勘。輿情憤鬱。久而益激。請厚謙快正王法。其母依律處斷。又啓曰。竄配罪人洪麟漢。本以濫猾之性。濟以陰譎之行。締結厚謙。敢懷叵測之心。沮戲聽政。顯有爭抗之意。罪惡貫盈。昭布國人之耳目者。已悉於前後合辭之啓。而伏見傳敎下者。麟漢之罪狀。於是乎尤藉。則勘罪之命。只止於近地竄配。公議轉激。輿情愈鬱。究厥罪狀。不可薄竄而止。請礪山府竄配罪人洪麟漢。絶島安置。又啓曰。付處罪人申晦。以當國首相。不思報效之道。乃反專事貪饕。市權趨勢。締結厚謙。百計敎誘。助成驕恣之氣焰。馴致滔天之罪惡者。莫非此人挑發慫慂之致也。當此厚謙討罪之日。爲其黨與者。次第鋤治。則特以位在大臣。尙今倖逭者。其可曰。國有法乎。且其不盡終事之誠。幾僨莫重之事者。尤是不可容貸者。豈可付處而止。請付處罪人申晦。亟施遠竄之典。大司憲李聖圭。大司諫洪檍。掌令柳榮鎭鄭宇淳。持平朴在源。獻納李儒慶。正言洪樂淵姜啓曰。荐棘罪人沈翔雲。本以凶孼之裔。且兼妖邪之性。得罪倫紀。爲世所棄。蝨附厚謙。受其指使。向來一書。指意陰譎。情狀叵測。合辭之請。實是嚴懲討杜亂源之意。而閱歲爭執。天討未擧。世豈有妖惡如此。而終逭王章之理哉。移配之命。雖出於投諸遠惡之意。而三尺至嚴。不可至此而止。請大靜縣荐棘罪人沈翔雲。亟命王府。嚴鞫得情。快正王法。又啓曰。亂逆何代無之。而豈有如文女聖國尙魯之窮凶極惡者哉。臣等伏見傳敎下者。益知其所不知。尤不勝心寒骨靑。繼之以抹血飮泣。戮尸之典。於聖國尙魯。實爲當律。而旣有先大王禁令。則臣等雖不敢直請。至於逆種之只施爲奴。尙容覆載之間者。未免失之太寬。亂臣賊子。亦無所畏。輿情齊憤。久而愈激。請聖國尙魯諸子。亟施當律。正言洪樂淵啓曰。黑山島充軍罪人趙德昌。身爲掖隷。乘夜踰墻。亂入深嚴之地者。論以罪犯。決難容貸。請充軍罪人趙德昌。依律處斷。又啓曰。具㢞。當請討方嚴之時。名登臺啓。多率騶從。呼唱道路。放恣無嚴。莫此爲甚。請具㢞削去仕版。又啓曰。南海縣圍籬安置罪人具庠。本以凶譎之性。兼有悖戾之行。陰結凶類。綢繆祕謀。出沒閃倏。如鬼如蜮。而今其凶肚眞贓。綻露於凶賊載興文書中。所捉書札。指意叵測。情節難掩。則今酌處之命。雖出於好生之德。三尺至嚴。決難容貸。請南海縣圍籬安置罪人具庠。更令王府。嚴鞫得情。快正王法。又啓曰。大靜縣爲奴罪人金壽賢。以幺麽宦寺。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。拿鞫嚴問。依律處斷。持平朴在源啓曰。請黑山島充軍罪人趙德昌。依律處斷。又啓曰。請大靜縣爲奴罪人金壽賢。依律處斷。又啓曰。洪述海。身爲方伯之任。犯贓之數。至於萬兩之多。道臣旣已査啓。王府亦已議讞。則其在國法。不可容貸也。明矣。今此酌處之命。雖出於我聖上好生之德意。贓律不可不嚴。王法不可不伸。請鏡城府定配罪人洪述海。依律處斷。答三司。不允。具㢞事亟停勿煩。沈翔雲事。已下敎矣。答兩司曰。不允。答府院曰。不允。
정조 0년
丙申五月二十七日。記事官姜彙鈺。
정조 0년
義禁府罪人元義孫更招啓目。傳曰。觀此所供。雖曰遲晩。節節呑吐。有若實有冤狀。强爲遲晩者然是置。雖以臺箚。直爲推問是良置。固不敢若是欺隱是去等。旣經該道之行査。其所査啓。又不啻明白。則渠焉敢更事欺隱。以爲罪上添罪乎。不可以此爲死囚之遲晩是置更良。逐條嚴問。捧遲晩爲乎矣。若不直招。加刑取服爲旀。取服後具格結案以聞爲良如敎。
정조 0년
義禁府啓目。以李奎緯所納文書觀之。似無可罪之端。上裁。何如。傳曰。致命於一次之刑。事違於道臣之狀是置。依回啓施行爲良如敎。
정조 0년
丙申五月二十七日卯時。朝奠陪祭入侍時。同副承旨柳戇。假注書徐龍輔。記事官文采五朴祐源。都廳林得浩。以次陪進。上自廬次。詣殯殿中排設廳。視膳訖。行朝奠。儀註上同上還廬次。命書傳敎曰。知有法紀。焉敢更事扺賴。杖斃之前。決不可停刑。以此添問目。各別嚴問。取服以聞。勿出朝報命退。諸臣以次退出。
정조 0년
丙申五月二十七日巳時。上御興政堂。大臣入侍時。領議政金陽澤。左議政金尙喆。右議政鄭存謙。同副承旨柳戇。假注書徐龍輔。記事官文采五朴祐源。以次進伏訖。陽澤曰。夜間聖體。若何。上曰。一樣。陽澤曰。王大妃殿氣候。何如。上曰。一樣。陽澤曰。惠慶宮氣候。何如。上曰。一樣。卿等之請對何事。陽澤曰。厚謙之眞贓大案。綻露無餘。而三司之請。今已屢月。一向靳持。臣民之憤鬱。久而益甚。伏願亟賜允從焉。尙喆曰。厚謙之罪惡。一國臣民之所共憤惋者也。臣等今日之請。實循輿情之所激。伏願無少持難。亟賜允從焉。存謙曰。若使厚謙。處可殺不可殺之間。則臣等雖甚無狀。豈可導殿下以刑戮乎。今則厚謙凶肚眞贓。彰著無餘。明施典刑。然後輿情之庶可小洩矣。上曰。予之靳允。意有在焉。卿等止之。陽澤曰。原任大臣。亦來待矣。上曰。入侍。賤臣承命而出。與領府事金相福。判府事韓翼謩李溵進伏。相福曰。日來漸熱。聖體。若何。上曰。一樣。相福曰。王大妃殿氣候。何如。上曰。一樣。相福曰。惠慶宮氣候。何如。上曰。一樣。相福曰。厚謙罪惡。大諫疏旣出之後。彰露無餘。殿下豈可一向靳持乎。臣等以一國臣民之憤。仰陳沐浴之請。伏願亟賜允從焉。翼謩曰。自古聖君哲辟。皆用刑戮。此非仁義之不足而然也。法者乃天下之法。不可以人主之尊而私之故也。今此厚謙之千罪萬惡。罔非國人之所共憤。殿下豈可一向靳持。徒損國體乎。伏願亟賜允從焉。溵曰。厚謙之眞贓大案。彰著無餘。快施王章。然後國體民情。同歸得矣。上曰。厚謙之罪狀雖著。猶異於稱兵犯闕之逆矣。陽澤曰。聖敎如此。臣等實不勝抑鬱之至。耇輝復出之說。囚人南間之語。豈不爲萬古之凶逆乎。上曰。此特角勝徐命善。故憤頭發言者也。陽澤等齊聲仰達曰。殿下何爲而發此敎也。渠雖欲角勝。徐命善之地。歸於何地。又安敢出憤於何等地乎。以此以彼。莫非厚謙罔赦之大案。殿下何所持難。而尙不允許乎。上曰。特是先大王之所愛者。故不忍加之以一律矣。陽澤曰。渠蒙先大王如天之恩。不思報效之道。敢生亂逆之心。此尤臣所以切齒痛心者也。存謙曰。俄者以異於稱兵犯闕爲敎。而此則事有不然者。徒置必死之地。相持久不決。臣等不知何樣禍機。伏在何處矣。陽澤曰。渠方作几上肉。死中求生之計。必無所不至。臣等之憂。有不可勝言矣。尙喆曰。臣等今日之請。斷斷出於輿憤之所激。伏乞無所持難。快揮乾斷焉。是非殿下殺之也。乃國人殺之也。非國人殺之也。卽渠自抵於死矣。溵曰。今其凶肚逆腸。更無餘地。此而不誅。亂臣賊子。將無所懲畏矣。上曰。已悉予意。卿止之。翼謩曰。如是靳持。臣等實不勝抑鬱之至。厚謙非但殿下之罪人。卽先大王之罪人也。又非但先大王之罪人。卽宗社之罪人。殿下雖欲私之。得乎。俄者以渠特出憤爲敎。渠敢出憤於何等地乎。上曰。特是渠一時務勝之心矣。存謙曰。無往而不逆節矣。渠又安敢務勝於何等地乎。一日不用國法。則有一日之憂。二日不用國法。則有二日之憂。殿下豈不念於此。而徒事靳持乎。上曰。今日氣甚不平。卿等姑爲退出。可也。陽澤曰。臣等專爲此事請對矣。誠意未格。不得蒙允。懲討不嚴之罪。臣固有之矣。臣等出去庭請之外。無他道矣。上曰。毋。旣已盡諭。何復如是乎。陽澤曰。今旣入侍。敢此仰達矣。景慕宮改建時。墻垣修築。三軍門合力擧行。而至於新石橋添補及新石橋左右石築所入石材。御營廳全數擔當。當此國役浩繁之時。許多石材。猝難辦備。本廳聞甚罔措矣。劉昭儀房。今當毁撤。而此宮比他最小。略有石材之可用者云。今若移劃御營廳。則橋梁之役。似可順成。敢此仰達矣。上曰。依爲之。出擧條相福曰。山陵開金井日。臣等當進詣矣。上曰。唯。尙喆曰。開金井時。臣等旣有名色。出去日當爲下直。而右相及原任大臣。則除下直乎。上曰。依爲之。尙喆曰。江原監司金夏材。論報備局。而以今番本道屬公木物。請用於國役。誠好矣。使之趁卽流下。屬之地部。補用於目下諸處役。何如。上曰。依爲之。已上出擧條命退。諸臣以次退出。
정조 0년
丙申五月二十七日午時。晝茶禮陪祭入侍時。右副承旨李商巖。假注書徐龍輔。記事官文采五朴祐源。都廳李秉模。以次陪進。上自廬次詣殯殿中排設廳。視膳訖。行晝茶禮。儀註上同上還廬次。命書傳敎曰。惠慶宮氣候。彌留多日。焦迫之中。諸節比昨有加無減。此豈卿一向言私之時。至於本事。意窮言渴。今何更誥。卿心旣悉於書啓。予意亦悉於敦諭。從此雖使更諭。無以加此。況寶篆尙今遷就。尤是卿飜然之一端也。敦諭則洞諭本意。言無未盡。傳諭則。不遣近侍。禮或有闕。特遣承旨傳諭。卿其卽爲入城。承候惠慶宮。聽予面諭事。左副承旨傳諭于洪奉朝賀。命退。諸臣以次退出。
정조 0년
丙申五月二十七日未時。上御廬次。都承旨入侍時。行都承旨徐浩修。假注書徐龍輔。記事官文采五朴祐源。以次進伏訖。上曰。改建堂上入侍。賤臣承命而出。與改建堂上金華鎭進伏。上曰。宮園儀圖式。以木板爲之乎。鑄字板爲之乎。華鎭曰。圖式則以木板爲。書字則以鑄字爲之矣。上曰。好矣。華鎭曰。本草校正之際。若無主掌看檢之人。則易致錯誤。令玉堂一員監印。則似好矣。上曰。依爲之。華鎭曰。景慕宮守直軍。以京軍雇立有弊。依永禧殿例。以鄕軍十二名分定。而守奉官旣入直。則不可無使役之人。書員庫直房直各一人。亦依永禧殿例差定。何如。上曰。依爲之。出擧條華鎭曰。景慕宮守僕。若有差代之事。則自禮曹。擬望入啓。六人料布。亦依太廟守僕例。加給。何如。上曰。依爲之。出擧條華鎭先退。中官進庭請啓辭。命浩修讀之。賜批。命書傳敎曰。翔雲拿鞫。旣許庭批。其令該府拿來。勿出朝報命退。諸臣以次退出。
정조 0년
丙申五月二十七日申時。上御廬次。判義禁入侍時。判義禁蔡濟恭。右承旨徐有慶。假注書徐龍輔。記事官文采五朴祐源。以次進伏訖。命讀禁府元義孫供辭。上曰。加刑乎。濟恭曰。初不施威。而渠自願遲晩。故不爲加刑矣。命書判付。上曰。李弘源氣弱。似難遠涉矣。濟恭曰。武都事換送乎。上曰。武都事亦無妨矣。濟恭先退。上曰。營造堂上入侍。賤臣承命而出。與營造堂上鄭民始進伏。上曰。役事方到何境。民始曰。奎章閣則外丹靑。已爲畢役矣。上曰。書香閣方到何境。民始曰。方掛椽矣。上曰。石井已爲鑿之乎。民始曰。方始鑿矣。命退。諸臣以次退出。
정조 0년
丙申五月二十七日申時。上御廬次。副提調率醫官同爲入侍時。左承旨洪國榮。假注書徐龍輔。記事官文采五朴祐源。醫官方泰輿慶絢鄭允協徐命緯。以次進伏訖。上曰。惠慶宮患候。尙未快復。當用何劑。泰輿曰。茹藿湯今姑停止。淸暑六和湯本方中。加檳榔一錢。三貼進服。則似好矣。上曰。三貼製入。出榻敎泰輿進湯劑。上進御。上曰。出使禁府都事入侍。賤臣承命而出。與禁府都事李弘源進伏。上曰。都事之名誰也。國榮對曰。李弘源矣。上曰。都事之氣質。似甚淸弱。必難疾馳遠涉。都事換差。可也。命退。諸臣以次退出。
정조 0년
丙申五月二十七日酉時。上詣殯殿。行夕奠入侍時。右承旨徐有慶。假注書柳孟養。記事官文采五朴祐源。都廳李秉模。以次侍立訖。上具衰服。詣中排設廳。視膳行禮。儀注上同。行禮訖。上還廬次。命承史進前。上命書傳敎曰。予未諳前例。殯殿。慈殿府寺守侍陵官等各項賞格。初喪時爲之者。尙未擧行。木伍同紬壹同布漆同。大妃殿例入。木參同布壹同。惠慶宮。木布各壹同半。令戶兵曹分半。明日入于廂庫事。分付。命退去。諸臣以次退出。
정조 0년
行都承旨徐浩修坐直。左承旨洪國榮藥院直。右承旨徐有慶坐。左副承旨申大升坐。右副承旨李商巖坐。同副承旨柳戇坐直。注書一員未差尹翊東病。假注書柳孟養藥院直徐龍輔仕直。事變假注書朴廣源仕。
정조 0년
徐浩修啓曰。今日次對。兩司長官。當爲進參。大司憲李聖圭。卽爲牌招。何如。傳曰。允。
정조 0년
柳戇啓曰。大臣備局堂上。依下敎來待矣。
정조 0년
傳于柳戇曰。大臣備局堂上引見。
정조 0년
以大司諫洪檍牌不進罷職傳旨。傳于徐浩修曰。只推。更爲牌招。
정조 0년
徐浩修啓曰。預備兼春秋朴道翔。身病猝重。勢難察任。今姑減下。其代。令該曹口傳差出。何如。傳曰。允。
정조 0년
吏曹口傳政事。朴鎭宇爲兼春秋。
정조 0년
以修撰嚴思晩牌不進罷職傳旨。傳于柳戇曰。嚴思晩之牌招。徒損朝體。訖可停矣。本職許遞。
정조 0년
柳戇。以改建都監言啓曰。景慕宮御齋室上樑吉日。令日官推擇。則今五月二十九日辰時爲吉云。以此時上樑之意。敢啓。傳曰。允。
정조 0년
以江華府進香執事望單子。傳于徐浩修曰。此時殯殿報事。則全不擇差。極爲駭然。當該享色郞廳汰去。
정조 0년
徐浩修。以兵曹言啓曰。直接南所衛將牒報。則開陽門東邊宮墻一間半許。今日頹落云。依刑令紫門監。爲先把子圍排。急速修築。而東營入直砲手十名除出。限修築間。各別守直之意。敢啓。傳曰。知道。初果築之陾陾。則安有頹之屬屬之弊。嚴飭紫門監。今後宮墻新築處。數年內頹圮。則該官吏目。本曹草記論罪。
정조 0년
行都承旨徐浩修書啓。臣敬奉聖敎。馳往敦諭于西部龍山坊麻浦契奉朝賀洪鳳漢所住處。則以爲當此惠慶宮未寧之時。臣之不敢進身。雖由情病之俱苦。而慢蹇徒積。惶悚冞切。卽此千萬不意。別諭又下。十行辭敎。一倍隆摯。叩首攢手。血淚繼逬。史官之許久相守。已極感悚。況承宣之遠臨傳諭。尤是曠絶異數。此非負罪賤臣所可得者。惝怳震越。益不知措躬之所也。我殿下前後憫念而開釋者。愈往愈加。不啻縷縷。則在臣之道。雖有可言之私義。固當蹔承恩命。以伸寸忱。而目下病情。十分苦劇。逐日寒熱。有加無減。氣力澌頓。無以起動。似此危綴之實。近侍之所目見也。伏願聖明。俯察悲苦之情。曲諒疾痛之狀。使此訟罪之身。得以隨分調治。至於金寶書寫。雖微情勢。以此病狀。無以自效於莫重之事。亦命從速變通。不任至祝云矣。敢啓。傳曰。知道。
정조 0년
丙申五月二十八日卯時。上御廬次。左承旨入侍時。左承旨洪國榮。假注書徐龍輔。記事官文采五朴祐源。以次進伏訖。上曰。予以科弊事。有所製綸音。今日欲諭於大臣備堂矣。命書綸音。見日日記書訖。命國榮讀之。上曰。何如。國榮曰。科之弊久矣。近年以來。紀綱漸弛。士習不振。士夫豪華之徒。不事學業。惟以盜竊科名爲志。有或目不識一字。而曳紙入場。其甚者。欺蔽在上。陰謀暗計。無所不至。此爲今日之大可寒心者矣。上曰。有何救弊之道乎。國榮曰。殿下第下詢於大臣卿宰。而臣則以爲救弊之道。不過曰。立紀綱正士習而已矣。上曰。大臣備局堂上引見。命退。承史以次退出。
정조 0년
丙申五月二十八日未時。上御廬次。藥房副提調持湯劑入侍時。副提調洪國榮。假注書柳孟養。記事官文采五朴祐源。醫官慶絢。以次進伏訖。上曰。同副承旨入侍。出榻敎同副承旨柳戇進前。上曰。以洪啓禧。接先正淵源。思之又思。不覺駭愕。曾聞啓禧。造冊子釋音訓。故世或稱其經學。誠爲可笑。況今道學淵源之說。尤是千不似萬不近之語。予之前後處分。何如。戇對曰。曾已仰達。而淵源之說。尤不近似。前後處分。果皆明正。孰不欽仰。上曰。科弊綸音。承旨見之否。戇對曰。見之矣。上曰。何如。戇對曰。出尋常萬萬矣。上曰。俄者賓對大臣諸宰。見此綸音。莫不爲好云。公議足可見。科規變通之後。宰相子姪。必多拘礙者。於渠輩。似或迫隘矣。戇對曰。雖宰相子姪。有所抱。則可能展其志矣。無工夫者類。當多讀多作。然後必入場屋。孰敢有可怨者乎。國榮曰。此綸音頒布後。其文不足者。初不入場。在士子。還爲多幸。上曰。此綸音一件。正書置之院中。一件謄諸注書日記。本草入之。命退去。諸臣以次出。
정조 0년
丙申五月二十八日申時。夕上食陪祭入侍時。行都承旨徐浩修。假注書徐龍輔。記事官文采五朴祐源。都廳李秉模。以次陪進。上自廬次。詣殯殿中排設廳。視膳訖。行夕上食。上還廬次。諸臣以次退出。
정조 0년
丙申五月二十八日戌時。上御廬次。左承旨入侍時。左承旨洪國榮。假注書徐龍輔。記事官文采五朴祐源。以次進伏訖。上曰。臺諫所懷批答。注書有一節落漏矣。國榮曰。注書書入擧條之時。有落漏不審之失。推考。何如。上曰。勿推。擧條改付標以入。命書傳敎曰。犯贓旣過十萬。在法罔赦。命捧結案。烏可已乎。朝見供辭。問於判金吾。則以爲元義孫加刑後。初欲以遲晩納招。及當根脚之捧。適當其父之死日。惟願致斃於杖下。以見其父云。予則曰。此人。百無一觀。貪汚若此。居常孝親。曾所孰知。予自見其供。不無感動於心者。揆以邦憲。豈可以此屈法。予之微意。已見於洪述海處分時矣。特以昧爽以前之意。減死定配。旣施二次之刑。何必更杖。其令王府。待開門卽爲擧行。又命書傳敎曰。旣有前例云。吏郞下敎勿施。命退。承史以次退出。
정조 0년
都承旨徐浩修坐。左承旨洪國榮藥院直宿。右承旨徐有慶病。左副承旨申大升坐。右副承旨李商巖坐直。同副承旨柳戇坐直。注書一員未差尹翊東病。假注書柳孟養藥院直徐龍輔仕直。事變假注書朴廣源仕。
정조 0년
傳于柳戇曰。下雨多。同副承旨馳詣景慕宮。奉審以來。
정조 0년
傳于洪國榮曰。禮曹判書入侍。
정조 0년
傳于洪國榮曰。守令有窠。政官牌招開政。
정조 0년
傳于洪國榮曰。判書更爲牌招。參議只推。一體牌招。
정조 0년
判書徐命善進。參判未差。參議李在簡牌不進。右副承旨李商巖進。啓曰。全州判官。今當差出。而本州營下處邑。物衆地大。素稱難治。不可不擇差同道及他道未準朔有聲績守令。竝擬。何如。傳曰。允。以朴天衡爲校理。沈有鎭爲修撰。李太源爲全州判官。孝明殿參奉單洪樂莘。
정조 0년
兵批。判書李徽之病。參判金載順入直進。參議柳薰病。參知李商岳病。承旨兼進。副司直尹得養尹弘烈。副司果嚴思晩。副司正徐龍輔。
정조 0년
吏曹口傳政事。行副司直蔡濟恭。今加崇祿加資事。承傳。
정조 0년
以工曹參判鄭履煥病重上去不得事狀啓。傳于柳戇曰。調理上來察職事。回諭。
정조 0년
以修撰沈有鎭牌不進罷職傳旨。傳于李商巖曰。只推。更爲牌招入直。
정조 0년
傳于李商巖曰。員役工匠。一體施賞。
정조 0년
洪國榮。以弘文館言啓曰。今日政新除授玉堂。待下批。仍卽牌招察任。何如。傳曰。允。
정조 0년
洪國榮。以禮曹言啓曰。卽接社稷署所報。則今番大雨。本署神室西墻三間許頹圮云。不可無慰安之擧。慰安祭不卜日。來六月初二日設行。而有頉處。待晴擇日修改事。竝以分付。何如。傳曰。允。
정조 0년
洪國榮。以長生殿郞廳。以都提調意啓曰。外梓宮着漆。今月二十八日。已滿六十度。臣等今日來詣奉審。則漆色極其光潤。少無所欠。仍爲停漆。以待堅乾。來六月初二日。結裹奉安於正殿前楹內。同月初六日習儀。初九日陪進山陵之意。敢啓。傳曰。知道。
정조 0년
申大升。以漢城府言啓曰。今觀兵曹節目。則轝士軍都數。爲八千六百五十二名。而其中火丁卜直。乃爲一千二百八十五名。有廳差備。元爲一百三十人。而火丁卜直。乃爲六十三名矣。此乃兵曹循例啓下者。而取考各年謄錄。則因大臣及本府堂上陳達。大轝軍每二十名。定給卜直一名。有廳差備每十名。定給卜直一名。今番亦依此例擧行。何如。傳曰。允。
정조 0년
徐浩修。以兵曹言啓曰。卽接東所衛將牒報。則所屬字內東墻三軍堡北邊宮墻三間許。因雨頹落云。依例令紫門監。爲先把子圍排。急速修築。而北二營入直御營軍二十名除出。限修築間。各別守直之意。敢啓。傳曰。知道。
정조 0년
柳戇。以義禁府言啓曰。時囚罪人元義孫。特以昧爽以前之意。減死定配事。命下矣。元義孫。慶尙道東萊府。減死定配。而以傳敎內辭意。具罪目。依例發遣府書吏。押送配所。何如。傳曰。允。
정조 0년
徐浩修。以御營廳言啓曰。東墻三軍堡北邊宮墻三間許。因雨頹落處。北二營入直鄕軍二十名除出。限修築間守直事。自兵曹草記矣。北二營入直鄕軍二十名除出。限修築。晝夜輪回守直之意。敢啓。傳曰。知道。
정조 0년
大司憲李聖圭。大司諫洪檍。應敎李秉模。掌令柳榮鎭鄭宇淳。持平朴在源。獻納李儒慶。校理沈豐之。副校理徐有防。正言洪樂淵姜。修撰柳義養啓曰。請文女按律處斷事。又啓曰。請厚謙快正王法。其母依律處斷事。又啓曰。請礪山府竄配罪人洪麟漢。絶島安置事。又啓曰。請付處罪人申晦。亟施遠竄之典。措辭見上答曰。不允。
정조 0년
大司憲李聖圭。大司諫洪檍。掌令柳榮鎭鄭宇淳。持平朴在源。獻納李儒慶。正言洪樂淵姜啓曰。請聖國尙魯諸子。亟施當律。措辭見上答曰。不允。
정조 0년
掌令鄭宇淳啓曰。請黑山島充軍罪人趙德昌。依律處斷事。又啓曰。請大靜縣爲奴罪人金壽賢。依律處斷事。又啓曰。請鏡城府定配罪人洪述海。依律處斷事。又啓曰。請東萊府定配罪人元義孫。依律處斷。措辭見上。答曰。不允。
정조 0년
正言姜啓曰。請充軍罪人趙德昌。依律處斷事。又啓曰。請副司直具㢞。削奪官爵事。又啓曰。請南海縣圍籬安置罪人具庠。更令王府。嚴鞫得情。快正王法事。又啓曰。請大靜縣爲奴罪人金壽賢。更令王府。拿鞫嚴問。依律處斷。措辭見上答曰。不允。
정조 0년
咸鏡監司趙重晦疏曰。伏以臣於日昨筵中。以儒疏事。伏承下詢。而倉卒入侍。原疏旣未及詳見。言辭拙訥。奏對亦不能別白。略略數語。草草仰達而退。此豈我殿下特召及門之士。至勤俯詢之意哉。臣歸伏私次。歷日耿耿。玆將筵席未畢之懷。略此附陳焉。蓋臣先師文正公臣李縡。資質純粹。聰明卓絶。進自科第。早決勇退。專心斯道。知行兩盡。一生所尊尙者。卽是先正臣宋時烈。而全體大用之學。實由於自得之妙焉。至於故參判臣李翔。卽臣先師一家之尊屬也。先師年纔十歲。翔已沒焉。則是何嘗有受於家庭濡染之訓。而臣師之學。本無師承。此實世人之所共傳道者。臣焉敢誣也。若夫故判書臣洪啓禧。雖曰。出入於先師之門。至於問學工夫。初無可論。而出處言議。類多背馳於先師。雖謂之鑿枘不合。可也。是以先師。居常憂嘆。每發於酬酢之間。臣亦屢聞之矣。及其遺藁之裒輯也。長幅峻責之書。啓禧拔而祕之。使士友不得見焉。至有故諭善臣朴聖源往復之書。而遺集之尙未刊行。亦由於此。則啓禧之於先師。可謂門墻之罪人。曷嘗學得一半分法程也哉。臣於昨年秋。始聞全義鄕儒。以先師及啓禧。竝享於李翔鄕祀。不勝驚駭。與判書臣洪趾海。有所酬酢。使之勸諭湖儒。埋板掇享。臣之意。非但以冒禁私享爲不可。誠以先師之配於李翔。終未妥當。而啓禧之與先師竝享。尤是師門莫大之辱。臣於其時。雖不斥言。而渠必領解之矣。今者湖儒之疏。以臣先師。位之於翔與啓禧之間。稱之以上承下傳。接之於先正之統。豈不痛哉。顧今我殿下。新服厥命。治化休明。先正庭配之儀。今將誕擧。先師節惠之典。先已特施。而崇儒重道之聖意。度越百王。凡在瞻聆。孰不欽仰。以先師之道德。早晩院享之請。必有士林之公議。而此等怪鬼之疏。忽出於此際。誠一世道之大變也。何幸聖斷赫然。處分明正。實爲斯文之幸。而臣於筵席。不能對揚休命之罪。於是益著矣。玆敢略暴事實。仰瀆嚴廬之下。伏乞聖明。亟賜譴罰。以勵頹俗。以安微分。不勝幸甚。答曰。省疏具悉。卿之先師之峻責洪啓禧之長幅。啓禧拔不祕之。至有故諭善朴聖源往復之書。遺集以此尙未刊行云。問學二字。初非彷彿於啓禧者。而於卿師之門。不啻程門之邢七。卿之所陳。可謂痛快。爲師之誠。予庸嘉尙。卿其勿辭。往莅藩任。
정조 0년
忠淸監司徐有臣敎書。王若曰。予惟國家數千里封壃。最是忠淸五十州凋弊。山川按百濟之舊。作藩蔽於畿湖。冠蓋交四達之衝。疲官民於迎送。荆齊之土俗多詐。夸僞滋而訟獄煩。鄒魯之儒風寢衰。絃誦變而豪右擅。嗟小氓顚連而無告。矧近年饑饉之相仍。縣官惟知催科。稅從何出。國穀多擁虛簿。吏因爲姦。肆當懲貪奬廉之辰。政須飭躬勵操之彦。惟卿。賢相佳胤。故家遺風。恥師德及門之譏。恬雅本乎天性。守袁安臥雪之宅。淸儉乃其世傳。持心務主公平。外似和易。立朝不受標謗。內實貞剛。所以時望之咸歸。自致華班之歷遍。胄筵之侍講蓋久。固已知夫素存。畿府之民憂暫分。豈足盡其底蘊。玆授卿以守忠淸道觀察使兼兵馬水軍節度使。公州牧使。卿其祗服寵命。懋恢遠圖。鋤强梗而恤困窮。恩威竝濟。勸循良而遠貪虐。黜陟惟明。登北拱之高樓。詎忽綢戶之策。體右文之新化。宜勉敦敎之方。惟公明可以服人。惟淸簡可以理劇。凡厥裁稟。自有典章。於戲。一路之民命斯寄。往其欽哉。明廷之進塗方亨。行且召矣。故玆敎示。想宜知悉。編修官李秉模製進。
정조 0년
丙申五月二十九日辰時。朝上食陪祭入侍時。右副承旨李商巖。假注書徐龍輔。記事官文采五朴祐源。以次陪進。上自廬次。詣殯殿中排設廳。視膳訖。行朝上食。儀註上同上還廬次。承史以次退出。
정조 0년
丙申五月二十九日午時。上御廬次。禮判入侍時。禮曹判書鄭尙淳。左承旨洪國榮。假注書徐龍輔。記事官文采五朴祐源。以次進伏訖。上曰。潦水如是支離。祈晴祭。不可不行之矣。尙淳曰。當此秋節之前。雨水亦非太過。不必祈晴矣。上曰。然則不必於秋節前。行祈晴矣。尙淳曰。魂殿返虞以後。朝臣哭班。預爲稟定。然後儀註磨鍊時。可以書入。以泰寧門外擧行。何如。上曰。以崇政殿西庭爲之。可也。出擧條尙淳曰。昨年秋。有畿邑田租減半之命矣。在前如此之時。各陵軍復戶。每有陳達給代之例。今亦依前擧行之意。分付惠廳。何如。上曰。依爲之。出擧條上曰。他承旨入侍。賤臣承命而出。與行都承旨徐浩修進伏。浩修曰。明日歲抄。何以爲之乎。上曰。吏兵房承旨。於便殿。持歲抄入侍。可也。命書傳敎曰。賤名檢而壞廉防。爲今日朝廷之痼病。管子所謂四維不張。不幸近之。其所矯救之方。不容小緩。審矣。予則曰。我朝士大夫之淬勵名行。以其有官方之不雜也。挽近以來。仕路之淆亂。士夫之紛競。日甚一日。苟不及時通變。則末流之憂。有不可勝言。銓郞之革。實出於鎭朝象破朋黨之聖意。而行之已久。弊隨而生。到今未見朋黨之快祛。徒致朝象之乖漓。是豈先大王蘇革百年積弊之意哉。古之銓郞之選。蓋取自中之飭躬能文之士。以開其進塗。故年少新進。莫不自修行檢。韞櫝而待賈。雖欲躁進。其可得乎。不能無補於世敎之萬一。況銓曹之堂選旣復。獨於郞選。何可持疑。顧其職。則不過堂下之一郞官。其所廢置。自當隨時而損益。其令銓曹。復吏郞通淸之制。命退。承史以次退出。
정조 0년
丙申五月二十九日未時。上御廬次。藥房副提調持湯劑入侍時。副提調洪國榮。假注書徐龍輔。記事官文采五朴祐源。醫官方泰輿。以次進伏訖。泰輿進湯劑。上進御。上曰。吏曹判書入侍。賤臣承命而出。與吏曹判書徐命善進伏。上曰。俄者銓郞復古事傳敎。見之乎。命善曰。見之矣。上曰。擬望之人。無苟艱之患乎。命善曰。不無苟艱之患矣。古者有以準職人。有改正變通之規矣。今若以古例曾經應敎人變通。則可以推移擬望矣。上曰。擬望之人乏小。則勢不可不變通。而第另加擇擬。可也。命退。諸臣以次退出。
정조 0년
丙申五月二十九日申時。夕上食陪祭入侍時。右副承旨李商巖。假注書徐龍輔。記事官文采五朴祐源。都廳李秉模。以次陪進。上自廬次。詣殯殿中排設廳。視膳訖。上曰。校正堂郞入殯殿。奉御製。可也。校正都監堂上蔡濟恭。都廳趙尙鎭沈豐之朴天衡吳大益。奉御製入殯殿。奉安訖。上曰。校正都監堂郞旣已入來。同參陪祭。可也。上行夕上食。儀註上同上還廬次。命書傳敎曰。先朝御製。旣已內入奉安。校正廳堂郞書啓。又命書傳敎曰。先朝御筆。旣已奉安。頒賜件。時原任大臣奉朝賀編次人校正堂郞諸承旨玉堂翰注。各賜一冊。宗親文蔭武二品以上曾經承旨玉堂。逮事先朝人員。令吏兵曹。一竝書入。難以遍頒。依頒曆例。受點者。各賜不粧一件。命退。諸臣以次退出。
정조 0년
丙申五月二十九日戌時。上御廬次。承旨入侍時。左承旨洪國榮。假注書徐龍輔。記事官文采五朴祐源。以次進伏訖。上曰。校正堂上人侍。賤臣承命而出。與校正堂上蔡濟恭進伏。上曰。卿之效勞於校正之役者。多矣。命書傳敎曰。校正堂上蔡濟恭。以先朝眷遇之臣。其於御製編次。俾效終始之勞。俄者殯殿。見其陪進。愴感交中。聲淚俱逬。倘在先朝。有此等大役。則必有加資之典。顧予初服。嚬笑雖惜。予何惜一資於此重臣。況校正先朝特許辭秩之敎。若在今日。校正堂上蔡濟恭加資。其令口傳下批。又命書傳敎曰。校正堂上具允明。未得畢役。故雖未參書啓。在前賞典。雖未竣事者。亦有論賞之擧。況先朝編次人乎。具允明特賜中鹿皮一令。郞廳朴天衡沈豐之吳大益趙尙鎭。各賜弦弓一張。濟恭先退。上曰。御營大將金漢耆。山陵進去時。除辭朝。仍佩往來。出榻敎命退。承史以次退出。
정조 0년
行都承旨徐浩修坐直。左承旨洪國榮藥院直。右承旨李商岳未肅拜。左副承旨徐有慶坐。右副承旨申大升坐。同副承旨柳戇坐直。注書尹翊東病一員未差。假注書柳孟養藥院直徐龍輔仕。事變假注書朴廣源仕。
정조 0년
大殿惠慶宮中宮殿朝哭後。政院玉堂口傳問安。答曰。知道。
정조 0년
大殿惠慶宮中宮殿朔奠後。政院玉堂藥房朝廷二品以上六曹堂上兩司長官奉朝賀宗班單子問安。答曰。知道。
정조 0년
傳于洪國榮曰。同副承旨馳往社稷。奉審以來。
정조 0년
徐浩修啓曰。御營大將金漢耆山陵進去時。除朝辭。仍佩往來事。命下矣。將兵之任。不可無一刻摠察之人。何以爲之。敢稟。傳于徐浩修曰。訓將兼察。卽爲牌招。聽傳敎。
정조 0년
以吏曹參議牌不進罷職傳旨。傳于徐浩修曰。只推。
정조 0년
傳于徐有慶曰。巡監軍番李杞齡。不稟而再次疊番。當該中官越俸二等。
정조 0년
傳于洪國榮曰。吏曹假郞廳。稟以郞廳。下直已久。尙不入寶。歲抄一丈未下。而傳旨輕先捧入。不可無飭。當該吏房承旨推考。
정조 0년
傳于徐浩修曰。不當稟而煩稟。該房承旨推考。
정조 0년
傳于洪國榮曰。寶下時不爲安寶。寶入後更稟。前所未聞。政廳承旨遞差。
정조 0년
傳于洪國榮曰。預爲進詣。卽齋宿之意也。廚傳有弊。故雖使明日進去。不可不淸齋。都承旨牌招入直。
정조 0년
以承旨房單子。傳于柳戇曰。仍。
정조 0년
傳于洪國榮曰。京畿監司留待。
정조 0년
傳于洪國榮曰。掌苑署供上果子於各殿者。擧皆朽傷。而殯殿供上。尤爲甚焉。旣承慈敎。事之寒心極矣。當該提調罷職。郞廳先汰後拿。
정조 0년
傳于徐浩修曰。該署堂郞。今日口傳差出。
정조 0년
有政。吏批。判書徐命善進。參判未差。參議李在簡牌不進。右副承旨申大升進。啓曰。京畿監司今當差出。而擬望之人乏少。同道守令。竝擬。何如。傳曰。允。又啓曰。肅川府使今當差出。未準朔禁軍將。竝擬。何如。傳曰。允。金潁爲司饔主簿。鄭光漢爲京畿監司。李杞齡爲肅川府使。李匡說爲永春縣監。
정조 0년
兵批。判書李徽之進。參判金載順入直進。參議柳薰病。參知李商岳病。右副承旨申大升進。安川君烓爲都摠管。柳仁喆爲五衛將。鄭履煥爲副摠管。李潤章爲訓鍊主簿。全昌岌爲昌慶將。鄭光淳爲昌德將。權璹爲都摠經歷。李得永爲僉知。副護軍申思運。副司直具允鈺。
정조 0년
吏曹口傳政事。徐有隣爲掌苑提調。南紀溟爲別提。
정조 0년
校正堂上蔡濟恭。依下敎來待矣。傳于柳戇曰。入侍。
정조 0년
傳于徐浩修曰。武藝別監輩。皆是宿衛待令。所持軍物修補以給事。分付軍器寺。
정조 0년
洪國榮。以國葬都監郞廳。以摠護使意啓曰。元陵表石印本七件內入事。下敎矣。前後面各一件。爲先粧簇以入。仰備睿覽之意。敢啓。傳曰。知道。
정조 0년
洪國榮。以魂殿都監郞廳。以摠護使意啓曰。景慕宮祭器。今已畢鑄。器皿數爻。別單書入之意。敢啓。傳曰。知道。
정조 0년
洪國榮。以山陵都監京郞廳。以摠護使意啓曰。山陵開金井。在今初二日。臣與觀象監領事。禮曹堂上。率方外地師金基良柳東亨金尙鉉。今日先肅拜進去之意。敢啓。傳曰。知道。
정조 0년
申大升。以吏曹言啓曰。御覽官案。當爲啓請修整。而本曹正郞尹行晉金復元。佐郞沈沈基泰。謂以通淸復舊之後。不敢晏然行公。累呈辭狀。終不擧行。其在廉義。雖或似然。而官案修整。因此稽滯。省記修啓。亦無其人。不可無及時變通之道。正郞尹行晉金復元。佐郞沈沈基泰。一竝改差。依舊例以成均館典籍金重燮。假郞廳差下。使之除本仕直宿察任。何如。傳曰。允。
정조 0년
洪國榮。以承文院官員。以都提調意啓曰。吏文學官具運奎李厚彬呈遞代。幼學具馨遠尹在益差下。竝付軍職。冠帶常仕。何如。傳曰。允。
정조 0년
柳戇。以義禁府言啓曰。京畿前監司尹蓍東島配事。承傳啓下矣。尹著東慶尙道南海縣島配。而時在京畿監營任所。交龜後。以承傳內辭意。具罪目。依例發遣府書吏。押送配所。何如。傳曰。允。
정조 0년
柳戇。以刑曹言啓曰。郞廳亦已敍用。其時下人定配者。亦爲放送事。命下矣。依傳敎。全羅道求禮縣定配罪人韓文杞。忠淸道永同縣定配罪人柳得福。竝卽放送事。發關分付于各該道道臣之意。敢啓。傳曰。知道。
정조 0년
大司憲李聖圭。大司諫洪檍。應敎李秉模。掌令柳榮鎭鄭宇淳。獻納李儒慶。校理沈豐之朴天衡。副校理徐有防。正言洪樂淵姜。修撰柳義養沈有鎭啓曰。文女敢以後宮。締結逆相。潛懷篡奪之心。肆行危逼之計。究厥情狀。罪關宗社。惡極天地。雖千剮萬戮。猶不足以少洩神人之情。則豈可安置城外而止。請文女按律處斷。厚謙母子之罪。前後聲討。已盡窮凶之跡。凡在血氣之倫者。皆曰。可殺。而至若厚謙平日作爲。莫非貫盈之惡。而撮其大者而言之。則竊弄威福也。危逼聖躬也。不滿代聽也。有一於此。難逭顯戮。況且耇輝復出之書。囚人南間之說。實是渠斷案眞贜。則其何可一刻容息於覆載之間乎。母子相應。內外交煽。潛懷凶圖。謀危宗國。此而不誅。其可謂國有法乎。厚謙之荐棘。其母之出第。不過薄勘。輿情憤鬱。久而益激。請厚謙快正王法。其母依律處斷。竄配罪人洪麟漢。本以濫猾之性。濟以陰譎之行。締結厚謙。敢懷叵測之心。沮戲聽政。顯有爭抗之意。罪惡貫盈。昭布國人之耳目者。已悉於前後合辭之啓。而伏見傳敎下者。麟漢之罪狀。於是乎尤著。則勘罪之命。只止於近地竄配。公議轉激。輿憤愈鬱。究厥罪狀。不可薄竄而止。請礪山府竄配罪人洪麟漢絶島安置。付處罪人申晦。以當國首相。不思報效之道。乃反專事貪饕。市權趨勢。締結厚謙。百計敎誘。助成驕恣之氣焰。馴致滔天之罪惡者。莫非此人挑發慫慂之致也。當此厚謙討罪之日。爲其黨與者。次第鋤治。則特以位在大臣。尙今倖逭者。其可曰。國有法乎。且其不盡終事之誠。幾僨莫重之事者。尤是不可容貸者。豈可付處而止。請付處罪人申晦亟施遠竄之典。答三司合啓曰。不允。
정조 0년
大司憲李聖圭。大司諫洪檍。掌令柳榮鎭鄭宇淳。獻納李儒慶。正言洪樂淵姜啓曰。亂逆何代無之。而豈有如文女聖國尙魯之窮凶極惡者哉。臣等伏見傳敎下者。益知其所不知。尤不勝心寒骨靑。繼之以沬血飮泣。戮尸之典。於聖國尙魯。實爲當律。而旣有先大王禁令。則臣雖不敢直請。至於逆種之只施爲奴。尙容覆載之間者。未免失之太寬。亂臣賊子。亦無所懲畏。輿情齊憤。久而愈激。請聖國尙魯諸子亟施當律。答兩司合啓曰。不允。
정조 0년
掌令柳榮鎭鄭宇淳啓曰。趙德昌以入番掖隷。擅離番次。至於踰越宮墻之境。充軍之命。雖出於好生之德意。論其罪犯。不可充軍而止。請黑山島充軍罪人趙德昌依律處斷。妖宦壽賢之締結一種嗜利之凶徒。爛漫和通之狀。渠旣明白納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。洪述海身爲方伯之任。犯贜之數。至於萬兩之多。道臣旣已査啓。王府亦已議讞。則其在國法。不可容貸也。明矣。今此酌處之命。雖出於我聖上好生之德意。贜律不可不嚴。王法不可不伸。請鏡城府定配罪人洪述海依律處斷。元義孫曾於湖南藩任也。其所貪汚。已著於本道査啓。而錢至十萬。米爲二萬。其在懲墨之道。決不可容貸。今此酌處之命。雖出好生之德意。三尺至嚴。豈可定配而止。請東萊府定配罪人元義孫依律處斷。答府曰。不允。
정조 0년
獻納李儒慶。正言洪樂淵姜啓曰。黑山島充軍罪人趙德昌。身爲掖隷。乘夜踰墻。攔入深嚴之地者。論以罪犯。決難容貸。請充軍罪人趙德昌依律處斷。副司直具㢞。當請討方嚴之時。名登臺啓。多率騶從。呼唱道路。放恣無嚴。莫此爲甚。請副司直具㢞削奪官爵。南海縣圍籬安置罪人具庠。本以凶譎之性。兼有悖戾之行。陰結凶類。綢繆祕謀。出沒閃倏。如鬼如蜮。而今其凶肚眞臟。終露於凶賊載興文書中所捉書札。指意叵測。情節難掩。則今此酌處之命。雖出於好生之德。三尺至嚴。決難容貸。請南海縣圍籬安置罪人具庠。更令王府嚴鞫得情。快正王法。大靜縣爲奴罪人金壽賢。以幺麽宦寺。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府拿鞫嚴問。依律處斷。答院曰。不允。
정조 0년
持平朴在源疏曰。伏以。惟我殿下。以聖繼聖。銳意圖治。朝著肅淸。擧措咸宜。八域拭目。百僚相賀。苟非凶肚逆腸。豈有一毫不滿之心哉。噫。太陽之下。猶有魑魅之潛衒。至治之時。尙多怪鬼之傍肆。惟彼失志不逞之徒。藪壑已空。盤據無所。則敢懷怨毒之心。顯發謗訕之言。如京畿監司尹蓍東卽其一也。蓍東賦性凶濫。宅心奰慝。聽言觀貌。知其陰譎不吉之人也。始也一疏。極其草草。而先大王前後匪怒之敎。適爲渠發身之階。寅緣倖會。猥躋淸顯。近年以來。過蒙拂拭。則渠亦人也。宜有愛戴君父。圖報國家之念。而狼心難化。谿慾轉深。交結匪類。甘心死黨。養厚之挾賊張勢也。長作座上之狎客。趙曮之秉銓招權也。自處門下之記室。月前弘文應敎李商巖之論尹泰淵也。大懷不平。敢於喉院稠坐。攘臂而言曰。李商巖彈無故之人。終必受禍。以泰淵附麗於厚謙之故也。當其失勢也。則假托名論。及其出脚也。則謟附權相。乍東乍西。晝隱夜現。千般萬態。直一宵小中凶徒也。以渠閃忽之伎倆。値此淸明之時。世實無攀援之路。自歸唾棄之科。則回戀舊窟。暗蓄陰圖。甚至於吏曹判書徐命善之樹立何如也。忠憤何如也。而乃敢䑛刮曰。更觀將來。當判是非。嘻噫痛矣。此何言也。處今之世。衣君之衣。食君之祿。而將來二字。發之於口。其指意之陰慘。話頭之凶悖。實不下於今番諸賊矣。渠所謂將來者。果指何許世界。何許是非耶。臣一聞此言。不勝髮豎骨顫。憂忿交中。姑捨渠平常罪惡。先擧其護黨負國之情跡。此等之類。決不可使手握藩符。偃處城闉。以長凶圖。以釀禍機。臣謂京畿監司尹蓍東。亟改淸顯之望。仍施島配之典。斷不可已也。臣無任云云。答曰。省疏具悉。尹蓍東予不識其何狀。而聲名氣味。稔聞於當日濁亂之徒矣。今爾疏陳。非尋常風聞之比。所請依施焉。
정조 0년
京畿監司鄭光漢敎書。王若曰。周畿止千里之民。寔爲宣化之本。漢家設三輔之職。必愼簡人之方。玆撤二品卿月之班。庸畀一路觀風之任。顧方岳孰非要劇。伊甸服最爲本原。壯關防於京都。江海朝而巒峀拱。奉灑掃於仙寢。地望絶而體勢尊。以民生惟正之供。孰專五百里納秸之制。顧王化自近而遠。宜揀三十州憇棠之才。矧當宸極嗣服之初。尤重畿封保釐之責。惟卿。簪纓世族。詩書故家。負宿望於淸朝。持身著謹厚之譽。蜚英聲於藝苑。掌試有公平之稱。灣府之邊憂曾分。民誦循良之治。經席之華銜屢擬。人推銓衡之材。顧其資歷之旣優。宜有岳牧之且試。玆授卿以京畿觀察使兼兵馬水軍節度使開城府留守江華府留守巡察使。卿其祗服予命。往愼乃司。蠲徭賦而撫摩。須審閭里之疾苦。嚴考績而黜陟。必察守宰之廉貪。當此陵役之方殷。雖曰。不遑居之日。哀彼畿民之偏瘁。宜念若子保之方。自餘稟裁。厥有典憲。於戲。亦旣手熟。益宜心殫。審愼本自有餘。顧無待於加勉。威惠固宜竝施。佇謄譽於承流。故玆敎示。想宜知悉。修撰沈有鎭製進。
정조 0년
丙申六月初一日卯時。朔奠陪祭入侍時。行都承旨徐浩修。左承旨洪國榮。右承旨徐有慶。左副承旨申大升。右副承旨李商巖。假注書柳孟養徐龍輔。記事官文采五朴祐源。都廳李秉模。以次陪進。上自廬次。詣殯殿中排設廳。視膳訖。行朔奠。儀註上同上還廬次。上曰。左副承旨馳詣景慕宮役處。看審以來。出榻敎命書傳敎曰。殯殿大妃殿賞格。太半不足。木布各一同。紬三十疋。卽入于廂庫事。分付戶兵曹。依昨日參半擧行。上曰。奉審承旨及吏兵房承旨。待令於便殿閤外。命退。諸臣以次退出。
정조 0년
丙申六月初一日辰時。上御興政堂。吏兵房承旨。奉審承旨同爲入侍時。行都承旨徐浩修。右副承旨李商巖。同副承旨柳戇。假注書徐龍輔。記事官文采五朴祐源。以次進伏訖。上曰。奉審。何如。戇曰。無雨漏處。祭物奉審。亦爲精潔矣。命戇讀朴在源上疏。上曰。惟彼尹蓍東。假托名類。行止閃倐。其近來行事。予甚不快于中者。久矣。命書朴在源批。命書傳敎曰。政官牌招開政。又命書傳敎曰。臺批旣許。京畿監司未差之代。今日政差出。況今畿甸。民事可悶。另加擇擬事。一體分付銓曹。待下批今日到界。仍參明日殯殿進香。命浩修商巖讀歲抄。命書傳敎曰。罰旣行矣。郞廳亦已敍用。其時下人一體分揀。定配者亦爲放送事。分付。命退。承史以次退出。
정조 0년
丙申六月初一日未時。上御廬次。藥房副提調持湯劑入侍時。副提調洪國榮。假注書柳孟養。記事官文采五朴祐源。醫官慶絢。以次進伏訖。絢奉湯劑進前。上進御。命諸醫入侍。方泰輿吳道炯進前。上曰。惠慶宮氣候尙未快差。水剌進服後。膈間常壅滯。氣常不平。更爲議藥。可也。道炯曰。此乃暑濕下凝。不得行氣而然也。進服淸暑六和湯。便香附加入進服。則可當淸裏。而壅滯之候自解矣。上曰。惠慶宮進服淸暑六和湯前方中。加便香附一錢五貼製入。出榻敎命讀狀啓訖。命退去。諸臣以次出。
정조 0년
丙申六月初一日申時。夕上食陪祭入侍時。同副承旨柳戇。假注書徐龍輔。記事官文采五朴祐源。都廳李秉模。以次陪進。上自廬次詣殯殿中排設廳。視膳訖。行夕上食。儀註上同上還廬次。諸臣以次退出。
정조 0년
丙申六月初一日酉時。上御廬次。京畿監司入侍時。京畿監司鄭光漢。左承旨洪國榮。假注書徐龍輔。記事官文采五朴祐源。以次進伏訖。上曰。以一道之重授卿。卿其懋哉懋哉。光漢曰。大事當前。而臣生疎愚迷。惟恐做事之或僨。今此聖敎。如是鄭重。敢不竭力殫誠。以答其萬一耶。光漢先退。命書傳敎曰。騎堂代柳焵除授。呈辭禮議許遞。前承旨李秉鼎除授。其令公廨修呈日記。上曰。宣傳官柳孝源入侍。三馬牌入之。賤臣承命而出。與宣傳官柳孝源進伏。上曰。汝持此馳往全羅監營。傳于監司。受其狀啓而來。仍命出給小紙及馬牌。孝源承命退出。承史以次退出。
정조 0년
丙申六月初一日戌時。上御廬次。判義禁入侍時。判義禁蔡濟恭。行都承旨徐浩修。假注書柳孟養。記事官文采五朴祐源。以次進伏訖。上謂濟恭曰。今番挽章。卿果善作矣。卿其讀奏。濟恭讀訖。奏曰。臣偏蒙先大王恩澤。而終未報萬一。心常恧蹙。今番挽章。極欲模寫先大王聖德大業。而文短志淺。終不得形容大德。反負先大王恩也。命濟恭先退。上曰。注書持此標信。出傳宣傳官。開陽門留門。判義禁出去後。納標信於閤外承旨事。分付。命退去。諸臣以次出。
정조 0년
行都承旨徐浩修。左承旨洪國榮藥院直。右承旨徐有慶坐直。左副承旨金文淳坐。右副承旨申大升坐。同副承旨柳戇坐直。注書尹翊東病一員未差。假注書柳孟養藥院直徐龍輔仕直。事變假注書朴廣原仕。
정조 0년
藥房提調徐命善。副提調洪國榮啓曰。伏未審聖體。若何。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。
정조 0년
大殿惠慶宮朝哭後。政院玉堂口傳問安。答曰。知道。
정조 0년
傳于申大升曰。吏房承旨入侍。
정조 0년
以承旨前望單子入之。金文淳落點。
정조 0년
傳于柳戇曰。同副承旨入侍。
정조 0년
傳于金文淳曰。左副承旨入侍。
정조 0년
傳于洪國榮曰。副提調持淸暑六和湯入侍。
정조 0년
傳于徐有慶曰。中官申宅夏蕩滌敍用。
정조 0년
申大升。以吏曹言啓曰。本曹佐郞今當差出。而可擬之人。方在解由未出中。無以推移備擬。合有變通之道。何以爲之。敢稟。答曰。解由勿拘。
정조 0년
有政。吏批。判書徐命善進。參判未差。參議未差。右副承旨申大升進。吏批啓曰。本曹參議今當差出。而前望只有二人。不得已二望擬望之意。敢啓。傳曰。知道。
정조 0년
以吏曹參議洪國榮牌不進罷職傳旨。傳于徐有慶曰。只推。更爲牌招參政。
정조 0년
以吏曹參議再牌不進傳旨。傳于徐有慶曰。特敎再牌。又此違召。此番豈欲循俗違牌耶。只推。更卽牌招。同參政事。牌去來使之申飭。
정조 0년
吏曹參議共國榮進。吏批啓曰。大司成及本曹郞官今當差出。而擬望之人乏少。承旨外任竝擬。何如。傳曰。允。
정조 0년
權噵爲吏曹參判。趙㻐爲副提學。朴在源爲副校理。尹若淵李獻慶爲副修撰。李在學爲司諫。趙德潤爲持平。趙㻐爲同經筵。李商岳爲大司成。兪彦鎬尹弘烈爲吏曹佐郞。兪彦鎬爲兼校書校理。鄭彦復爲禁府都事。
정조 0년
兵批。判書李徽之病。參判金載順入直進。參議柳薰病。參知柳焵未肅拜。右副承旨申大升進。副護軍李鼎炳朴宗郁李迪李迪輔。副司直魚錫定鄭昌聖洪檢李商岩李泰馨洪龍漢洪駿漢兪彦鎬宋鍈朴聖泰。副司果金觀柱尹若淵。副司勇具馨遠尹在益。
정조 0년
洪國榮。以弘文館言啓曰。今日政新除授玉堂。待下批仍卽牌招察任。何如。傳曰。允。
정조 0년
以大司成李商岳。副校理朴在源。副修撰李獻慶等牌不進罷職傳旨。傳于柳戇曰。只推。
정조 0년
傳于洪國榮曰。訓鍊大將張志恒。待明朝牌招入侍。
정조 0년
傳于洪國榮曰。閤外注書。每値入侍。不能趁卽擧行。不是異事。而有廳注書之大司成違牌傳旨。申後捧入。太涉稽緩。且問安單子。不書事變假注書。而只稱假注書。亦可駭然。當該假注書推考。
정조 0년
以承旨房單子。傳于洪國榮曰。禮房仍。他房依前。
정조 0년
以承旨前望單子。傳于徐有慶曰。新除授承旨。牌招察任。
정조 0년
以大司成李商岳牌不進傳旨。傳于徐有慶曰。只推。更爲牌招。
정조 0년
傳于徐浩修曰。都承旨與領事以下入侍。
정조 0년
大司憲李聖圭。大司諫洪檍。執義李一曾。應敎李秉模。掌令柳榮鎭鄭于淳。持平朴在源。獻納李儒慶。校理沈豐之朴天衡。副校理徐有防。正言洪樂淵姜。修撰柳義養沈有鎭啓曰。請文女按律處斷。
정조 0년
又啓曰。請厚謙快正王法。其母依律處斷。
정조 0년
又啓曰。請礪山府竄配罪人洪麟漢。絶島安置。
정조 0년
又啓曰。請付處罪人申晦亟施遠竄之典。答三司曰。不允。
정조 0년
大司憲李聖圭。大司諫洪檍。執義李一曾。掌令柳榮鎭鄭宇淳。持平朴在源。獻納李儒慶。正言洪樂淵姜啓曰。請聖國尙魯諸子亟施當律。答兩司曰。不允。
정조 0년
執義李一曾啓曰。請黑山島充軍罪人趙德昌。依律處斷。
정조 0년
又啓曰。請大靜縣爲奴罪人金壽賢。依律處斷。
정조 0년
又啓曰。請鏡城府定配罪人洪述海。依律處斷。
정조 0년
又啓曰。請東萊府定配罪人元義孫。依律處斷。答曰。不允。
정조 0년
正言洪樂淵啓曰。請充軍趙德昌依律處斷。